### NN 35/2015 (27.3.2015.), Odluka o koncesiji u svrhu gospodarskog korištenja pomorskog dobra radi obavljanja djelatnosti uzgoja bijele ribe u akvatoriju Vrgadskog kanala

VLADA REPUBLIKE HRVATSKE

722

Na temelju članka 17. stavka 1. i članka 20. stavka 3. Zakona o pomorskom dobru i morskim lukama (»Narodne novine«, br. 158/2003, 100/2004, 141/2006, 38/2009 i 123/2011), te članka 26. stavka 1. Zakona o koncesijama (»Narodne novine«, broj 143/2012), a u vezi s člankom 6. Uredbe o određivanju građevina, drugih zahvata u prostoru i površina državnog i područnog (regionalnog) značaja (»Narodne novine«, broj 37/2014), Vlada Republike Hrvatske je na sjednici održanoj 26. ožujka 2015. godine donijela

ODLUKU

O KONCESIJI U SVRHU GOSPODARSKOG KORIŠTENJA POMORSKOG DOBRA RADI OBAVLJANJA DJELATNOSTI UZGOJA BIJELE RIBE U AKVATORIJU VRGADSKOG KANALA

I.

Sukladno Obavijesti o namjeri davanja koncesije u svrhu gospodarskog korištenja pomorskog dobra radi obavljanja djelatnosti uzgoja bijele ribe u akvatoriju Vrgadskog kanala, objavljene u Elektroničkom oglasniku javne nabave Republike Hrvatske (broj objave: 2014/S 01K-0056318), od 4. prosinca 2014. godine i na temelju ponude pristigle na Javno otvaranje ponuda za dodjelu koncesije, održano 7. siječnja 2015. godine, u prostorijama Ministarstva pomorstva, prometa i infrastrukture, te Nalaza i mišljenja Stručnog tijela za ocjenu ponuda za koncesije na pomorskom dobru, osnovanog sukladno članku 23. stavku 3. Zakona o pomorskom dobru i morskim lukama, Vlada Republike Hrvatske (u daljnjem tekstu: Davatelj koncesije) daje društvu KORNAT ITTICA d.o.o., Škabrnjska ulica 5, 23211 Pakoštane (u daljnjem tekstu: Ovlaštenik koncesije), ovlaštenje za gospodarsko korištenja pomorskog dobra radi obavljanja djelatnosti uzgoja bijele ribe u akvatoriju Vrgadskog kanala.

II.

Područje pomorskog dobra koje se daje u koncesiju u svrhu gospodarskog korištenja radi obavljanja djelatnosti uzgoja bijele ribe omeđeno je koordinatnim točkama izraženim u HTRS96 projekciji, kako slijedi:

|  |  |  |
| --- | --- | --- |
| Točka | Y | X |
| 1 | 420 882.550 | 4 856 493.827 |
| 2 | 420 920.620 | 4 856 586.301 |
| 3 | 421 290.518 | 4 856 434.023 |
| 4 | 421 252.449 | 4 856 341.548 |

III.

Površina pomorskog dobra, morskog akvatorija, koje se daje u koncesiju ukupno iznosi 40.000,00 m2, a sve kako je prikazano na grafičkoj podlozi – digitalnom ortofoto planu (DOF) s ucrtanom granicom koncesije, u mjerilu 1:5000, koja čini Prilog I. ove Odluke i ne objavljuje se u »Narodnim novinama«.

IV.

Davatelj koncesije daje na gospodarsko korištenje pomorsko dobro navedeno u točki II. ove Odluke Ovlašteniku koncesije na vremensko razdoblje od 20 (dvadeset) godina, računajući od dana sklapanja ugovora o koncesiji pomorskog dobra.

V.

Koncesija se daje u svrhu gospodarskog korištenja pomorskog dobra radi obavljanja djelatnosti uzgoja bijele ribe na lokaciji akvatorija između otoka Vrgada i otoka Veliki i Mali Školjić u Vrgadskom kanalu.

Dozvoljena godišnja količina uzgoja bijele ribe (lubin i komarča) koju je Ovlaštenik koncesije ovlašten uzgajati iznosi 700 tona godišnje.

Ovlaštenik koncesije dužan je u koncesijsko pomorsko dobro uložiti sveukupno 5.757.430,48 kuna kao investicijsko ulaganje, a sve u opsegu i na način opisan u Studiji gospodarske opravdanosti ulaganja društva KORNAT ITTICA d.o.o., koja čini Prilog II. ove Odluke i ne objavljuje se u »Narodnim novinama«.

Od navedenoga ukupnog investicijskog ulaganja iz stavka 3. ove točke, a prema Studiji gospodarske opravdanosti ulaganja društva KORNAT ITTICA d.o.o., Ovlaštenik koncesije dužan je iznos od 59.410,00 kuna investirati u zaštitu okoliša koncesijskog područja.

Ovlaštenik koncesije dužan je za svaku daljnju gradnju ili rekonstrukciju na koncesioniranom pomorskom dobru zatražiti suglasnost Davatelja koncesije, te lokacijsku dozvolu.

Ovlaštenik koncesije se obvezuje da pomorsko dobro, koje ovom Odlukom dobiva na gospodarsko korištenje, koristi isključivo za obavljanje djelatnosti za koje je registriran i za koje je utvrđena namjena koncesije.

VI.

Ovlaštenik koncesije dužan je gospodarski koristiti pomorsko dobro, sukladno Zakonu o pomorskom dobru i morskim lukama, Lokacijskoj dozvoli, klase: UP/I-350-05/14-01/000100, urbroja: 531-06-1-1-1-14-00007, od 5. rujna 2014. godine, izdanoj od Ministarstva graditeljstva i prostornoga uređenja, Uprave za dozvole državnog značaja, Sektora lokacijskih dozvola i investicija, te drugim zakonima i podzakonskim aktima iz područja sigurnosti plovidbe, zaštite okoliša i to na način koji će osigurati zaštitu okoliša.

Ovlaštenik koncesije dužan je u roku 45 (četrdesetpet) dana od dana objave ove Odluke Davatelju koncesije dostaviti dokaz o uplati u ukupnom iznosu od 8.620,00 kuna, u korist društva Dalmar d.o.o., Pakoštane, u svrhu nadoknade troškova Lokacijske dozvole iz stavka 1. ove točke.

Ako Ovlaštenik koncesije ne dostavi dokaz iz stavka 2. ove točke, neće se potpisati ugovor o koncesiji iz točke VIII. ove Odluke, te Ovlaštenik koncesije gubi sva prava utvrđena ovom Odlukom.

Ovlaštenik koncesije ne može prava stečena koncesijom, niti djelomično, niti u cijelosti prenositi na drugog, bez izričitog odobrenja Davatelja koncesije.

VII.

Za gospodarsko korištenje pomorskog dobra navedenog u točki II. ove Odluke, Ovlaštenik koncesije obvezuje se da će uredno plaćati Davatelju koncesije godišnju koncesijsku naknadu.

Godišnja koncesijska naknada koju Ovlaštenik koncesije plaća za gospodarsko korištenje pomorskog dobra, sastoji se od stalnog i promjenjivog dijela naknade, s tim da:

a) stalni dio iznosi 0,52 kune po m2 ukupne zauzete površine pomorskog dobra godišnje, odnosno 20.800,00 kuna godišnje plativo u jednom obroku,

b) promjenjivi dio iznosi 0,30% ukupnog godišnjeg prihoda ostvarenog na koncesioniranom pomorskom dobru.

Navedena koncesijska naknada plaća se na sljedeći način:

Stalni dio koncesijske naknade plaća se unaprijed za tekuću godinu, najkasnije do 1. ožujka:

– za godinu u kojoj je dana koncesija i za godinu u kojoj koncesija istječe, koncesijska naknada se plaća razmjerno mjesecima korištenja,

– za početnu godinu koncesijskog perioda koncesijska naknada se plaća u roku 45 (četrdeset pet) dana od dana sklapanja ugovora o koncesiji.

Promjenjivi dio koncesijske naknade plaća se unatrag u jednom obroku, i to:

– do 30. travnja tekuće godine za ostvareni ukupni godišnji prihod prethodne godine.

VIII.

Na temelju ove Odluke ovlašćuje se ministar pomorstva, prometa i infrastrukture da u roku 90 (devedeset) dana od dana donošenja ove Odluke, zaključi ugovor o koncesiji pomorskog dobra iz točke II. ove Odluke, kojim će se detaljno urediti ovlaštenja Davatelja koncesije, te prava i obveze Ovlaštenika koncesije, posebno u odnosu na zaštitu okoliša, sigurnost plovidbe, održavanje i osiguranje, te nadzor pomorskog dobra koje se daje u koncesiju.

IX.

Ovlaštenik koncesije dužan je u roku 45 (četrdesetpet) dana od dana donošenja ove Odluke Davatelju koncesije dostaviti garanciju banke radi dobrog izvršenja posla u korist Republike Hrvatske – Ministarstva pomorstva, prometa i infrastrukture, na iznos od 5% od ukupne vrijednosti investicije, odnosno na iznos od 290.000,00 kuna, s rokom važenja garancije do 6 mjeseci od završetka planiranog investicijskog ciklusa, a koja garancija je bezuvjetna, bez prigovora i naplativa na prvi poziv.

Ovlaštenik koncesije dužan je u roku 45 (četrdesetpet) dana od dana donošenja ove Odluke Davatelju koncesije dostaviti ovjerene zadužnice na iznos od dvije godišnje naknade za stalni dio koncesijske naknade, u ukupnom iznosu od 41.600,00 kuna, kao instrumente osiguranja naplate naknade za koncesiju, te za naknadu štete koja može nastati zbog neispunjenja obveza iz ugovora o koncesiji.

Ako Ovlaštenik koncesije ne dostavi garanciju iz stavka 1. ove točke i ovjerene zadužnice iz stavka 2. ove točke, neće se potpisati ugovor o koncesiji iz točke VIII. ove Odluke, te Ovlaštenik koncesije gubi sva prava utvrđena ovom Odlukom.

X.

Protiv ove Odluke žalba nije dopuštena, ali može se pokrenuti upravni spor, podnošenjem tužbe Upravnom sudu u Splitu, u roku 30 dana od dana donošenja ove Odluke.

XI.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/15-04/85

Urbroj: 50301-05/18-15-3

Zagreb, 26. ožujka 2015.

Predsjednik

Zoran Milanović, v. r.

35 27.03.2015 Odluka o koncesiji u svrhu gospodarskog korištenja pomorskog dobra radi obavljanja djelatnosti uzgoja bijele ribe u akvatoriju Vrgadskog kanala

35 27.03.2015 Odluka o koncesiji u svrhu gospodarskog korištenja pomorskog dobra radi obavljanja djelatnosti uzgoja bijele ribe u akvatoriju Vrgadskog kanala